Destins

***Destins*** és el títol del desè episodi de la primera temporada de *Temps de Silenci*, emès originalment a TV3 el 21 de març de 2001.

## Cronologia

L'acció d'aquest episodi té lloc entre maig de 1952 i setembre de 1955.

## Sinopsi

Les radionovel·les disfressen la realitat quotidiana. La que tothom va vivint com pot mentre, d'alguna manera, progressa. Però de vegades, a algú la vida li dóna una segona oportunitat. I en Llorenç es retroba amb el món de l'arquitectura. El món que va abandonar per fer-se càrrec de la fàbrica. Altres, com en Joaquim, estan convençuts que les seves oportunitats s'han acabat. La Victòria descobrirà la raó del canvi d'actitud del seu fill.

## Argument

Som a la primavera de 1953 i el Llorenç ha recuperat el seu títol d’arquitectura del quarto dels mals endreços, explicant a la Marta que en Gasull, un company d’estudis, el visitarà durant la setmana, aprofitant per reflexionar sobre tot l’esforç i les hores dedicades als estudis per haver d’acabar al capdavant de la fàbrica.

A la botiga, el Jaume ensenya a la Carmeta i la Consol els nous electrodomèstics que han arribat de Minor, entre ells, una nevera elèctrica. El Ramon comenta al Llorenç que voldria fer una petita reforma per ampliar la botiga, qui decideix comprar la nevera per donar una sorpresa a la família. Aquella mateixa tarda, a casa, la Carmeta parla amb la Dolors del fet que encara no hagi tingut un fill amb el Ramon, dient-li que s’hauran d’afanyar abans no sigui massa tard i que mai no ha explicat al seu fill que el va ensarronar fent-li creu que estava embarassada per casar-se amb ell.

La senyora Victòria està molt preocupada pel Joaquim, afirmant que ara només treballa i que està molt trista perquè pel moment no se li coneix parella, quan de jove era molt faldiller. Una nit, quan ell arriba de matinada, hi tindrà una conversa on expressarà la seva preocupació perquè s’hagi decantat pel dret penal, proposant-li comprar un abonament al Liceu per anar a l’òpera amb la Margarida, la noia amb qui es veu. El Joaquim rebutjarà la idea i li dirà que amb la seva feina ajuda a totes les persones que van aconseguir que es guanyés la guerra.

El Llorenç es retroba amb el Gasull, qui explica a la família que no va poder tornar de París després de la Guerra Civil perquè el seu pare havia tingut un càrrec en un partit d’esquerres. Tot dinant al Cercle, el Gasull demanarà al Llorenç la seva ajuda signant un dels seus projectes, ja que ell no té permís per exercir a Espanya, explicant-li que està treballant en l’edificació d’un hotel molt similar a un projecte que havien ideat junts quan estudiaven. La senyora Victòria, per la seva banda, parla amb la Marta de la preocupació que té perquè el Llorenç s’engresqui i acabi abandonant el seu càrrec a la feina.

A casa els Comes, la Dolors s’està acabant de cosir un vestit, tot i que la Carmeta no acaba d’estar satisfeta amb el disseny escollit, quan el Llorenç es presenta per explicar al Ramon que la senyora Victòria ha donat el vistiplau per fer l’ampliació de la botiga, donant-li un parell de consells per optimitzar encara més l’espai. Aquella nit, el Ramon es queda fent comptes per veure si realment podrà fer la reforma o si haurà de demanar un crèdit per pagar-la.

El Frederic rep dos pacients a la consulta. La Dolors, que està molt preocupada perquè no aconsegueix quedar embarassada, explicant-li el Frederic que pot ser ell qui tingui problemes, afirmació davant la qual la Dolors respon dient que potser el problema és que no l’estima i que potser podria intentar tenir un fill amb una altra persona, doncs al final, els fills són de les mares. La senyora Victòria, d’altra banda, trasllada al Frederic la gran preocupació que sent pel Joaquim, explicant que té por de que s’hagi tornat homosexual, doncs darrerament ha deixat de banda les noies i surt només amb els seus companys del bufet.

Al despatx del Gasull, el Llorenç signa el seu projecte mentre li explica que s’ha intentat respectar al màxim l’esperit de l’original i mentres li ofereix col·laborar a l’estudi, si bé és plenament conscient de que la seva família no ho permetrà. Engrescant-se amb la feina, el Llorenç arriba tard a casa, on la Marta l’esperava per anar a sopar a casa d’uns amics, retraient-li que passa massa ahores amb el Gasull.

A la plaça, la Carmeta, la Consol i la Dolors prenen la fresca mentre parlen del tema dels fills, insistint la Consol en que ja és moment que la Dolors i el Ramon en tinguin un. Sense tocar el tema, la Dolors s’interessa pel Mingo i pel seu passat. La Consol explica que abans de la Guerra Civil tenia una promesa amb qui volia casar-se quan tot passés, però que la jove va marxar amb un anglès de les Brigades Internacionals. Quan la Carmeta i la Consol tornen a casa, la Dolors va al bar per intentar seduir el Mingo, sense aconseguir-ho.

El Gasull és a casa dels Dalmau parlant amb la senyora Victòria, qui li explica que són una família molt unida on tothom se sacrifica pel benestar de la resta, donant a entendre que el Llorenç no pot deixar la fàbrica en aquests moments per dedicar-se a l’arquitectura. No obstant, el Llorenç decideix seguir col·laborant amb el Gasull en el projecte de l’hotel de forma externa. Una nit, quan torna de comprar el sopar, el Llorenç troba el Gasull mort damunt la seva taula de treball, entenent el fet com una revelació de que s’ha de dedicar a l’arquitectura, motiu pel qual deixa la fàbrica i en posa al capdavant un gerent, decisió que únicament respecta el Frederic.

La preocupació pel Joaquim acaba sent compartida per tota la família. La Isabel li comenta que el veu canviat des que ha tornat de Rússia i que voldria ajudar-lo, si bé ell respon que mai ningú podrà. Una tarda, el Joaquim tornarà a casa per retrobar-se amb el Felipe, un company de la División Azul que després d’haver estat empresonat, ha aconseguit tornar a Barcelona en vaixell. Tot dinant al Cercle, el Felipe li ofereix ajuda per refer la seva vida, parlant d’un problema mèdic que el Joaquim sembla tenir pel que considera que no hi ha sol·lució, doncs creu que es tracta d’un càstig del destir per haver compromès la seva vida en una mentida. Dies després, decideix quedar amb la Margarida i posar punt i final a la relació, explicant-li que no l’estima.

Contra la voluntat dels Dalmau, el Llorenç segueix treballant d’arquitecte amb els companys del Gasull, si bé no assoleix gaire èxit per la seva manca d’experiència. Dies després, es produirà una desgràcia a les obres de l’hotel, amb l’edifici enfonsant-se en mig de la nit. Els socis del Gasull decidiran enretirar-li la confiança i el Llorenç, resignat, tornarà al capdavant de la fàbrica.

Finalment, la senyora Victòria decidirà posar fi a la seva preocupació i parlar amb el Joaquim del que va a passar a Rússia, volent saber també perquè ha deixat la Margarida. El Joaquim acabarà confessant que a la guerra va patir cremades a les seves parts íntimes, fet que fa que senti una gran inseguretat i molta desesperança per trobar una dona en un futur.